کرونا وايرس: د پاکستان په سند صوبه کې تعليمي ادارې تر ۳۱م مې پورې وتړل شوې
د پاکستان د سند صوبې حکومت پرېکړه کړې چې د کرونا وايرس د خطرې له امله د صوبې ټولې تعليمي ادارې تر ۳۱م مې پوري تړي.
کراچۍ — د سند صوبايي حکومت د وزيراعلی مراد علي شاه په مشرۍ شوې غونډه کې دا پرېکړه شوې ده. صوبايي وزير سعيدغني په ټويټر د ۳۱م مې پورې د تعليمي ادارو د بندېز ويلي او زياته کړې يې ده د نهم او لسم ټولګي امتحانونه وروسته کړی شوي په اړه به يې وروسته فېصله کولی شي. د کرونا وايرس له ويرې په سند صوبه کې د ۱۳م مارچ نن د جمعې د ورځې پورې د وړاندې په تعليمي ادارو کې رخصتي اعلان شوې وه. پاکستان کې تراوسه پورې د کرونا ۲۰ مخې ته راغلي چې زياتې يې په سند صوبه کې ثبت شوي دي. د پاکستان چارواکي ادعا کوي پاکستان ته د کرونا وهلي ټول کسان د بهر نه راغلي دي. چارواکي وايي په دغو کسانو کې تر ټولو زيات د ایران نه راغلي دي. د سند حکومت د پاکستان تحریک انصاف په مرکزي حکومت نیوکې کوي چې وزيراعظم عمران خان په خپله دا مسله جدی/ سنجيده نه اخلي. خو د تعليم مرکزي وزير شفقت محمود ويلي د کرونا وایرس په اړه نن د ملي امنیت د کمېټۍ غونډه کيږي. د صحت نړیوالې ادارې کرونا وايرس نړيواله وبا ګرځولې ده او په يو شمېر هېوادونو کې بېړني حالت اعلان شوي دي. د امریکا او سعودي عرب ترڅنګ د نړۍ څو هېوادونو د کرونا وایرس له امله سفري بندېزونه هم اعلان کړي دي. د امریکې د مېري لېنډ جان هوپکنز پوهنتون چې د صحت د نړیوالې ادارې، امریکې او چين څخه د کرونا وايرس شمېرې راټولوي ويلي يې دي په نړۍ کې کرونا د يو لاک او ۲۷ زرو نه زيات خلک وهلي دي. د پوهنتون ترمخه د کرونا څخه ۴۷۰۰ مړه شوي او ۶۸زره کسان ښه شوي هم دي.